送祖龍學擇之赴陜府酌飲贈別次歐陽永叔韵
作者：范鎮
朝代：宋

paragraphs: 史君分陜惜別難，緩聽長吟速行酒。
荆山北面黄河南，千里封疆爲己有。
往來無窮西復東，衮衮輪蹄利名走。
甘棠雖云勿翦伐，未必從前不傷手。
當時遺愛安在哉，賴有聲詩傳不朽。
擇之寸刃如新硎，歷年何啻十有九。
胸中藴蓄富術業，此行直欲古人偶。
近世只知厨傳爲，不顧虛名似箕斗。
寄言道路如采詩，但問樵夫與田叟。